
Weninger borászat arculatterve

Franz Weninger a Weninger pincészet vezetője és Juhász Márton tipográfus tanár 2012 júliusában címketervező workshopot szervezett. Ennek során a "mehr vom weninger" márka címkéire készített tervekből az enyém került kiválasztásra, ezzel a munkával neveztem.
Az elvárások sokfelé ágaznak: Jelezni a termék kiváló minőségét, közben megteremtve a családi cég emberközeli, kézműves atmoszféráját, és mindezt grafikai közhelyek nélkül. A viszonylag alacsony példányszám miatt, felmerült a magasnyomás lehetősége és a borász személyére visszavezethető egyedi jelzés szerepeltetése, mint aláírás, vagy ujjlenyomat.
Abból indultam ki, hogy ha a magyar és a német nyelvű címkéken megjelenítendő feliratokat ábrákkal és infografikákkal helyetteítem csak a számokat és a mértékegységeket meghagyva, a címke internacionálissá válik. Ezzel magasnyomás esetén sokkal gazdaságosabbá válik a gyártás, hiszen egy klisével egyszerre tudják lenyomtatni az összes címkét. Ahány színt használok, annyi klisére és újranyomtatásra van szükség, ezért egy színt használok (fekete). A metszetek és a modern geometrikus illusztrációk világát vegyítő grafikai nyelvet választottam, külön díszítést nem használok és minden elem jelentéssel bír. Sok információt kell megjelenítenem, indokolt a redukálás: egy vonalvastagsággal dolgozom (0.1 mm), az üres világos és a kitöltött fekete foltokon kívül egy sűrűbb és egy ritkább vonalritmust alkalmazok.



